પુસ્તક તરફ હું આકર્ષાઈ તેના મુખપૃષ્ઠને લીધે. પ્રથમ પૃષ્ઠ પર છે જગપ્રસિદ્ધ અને ભારતીય વાસ્તુશાસ્ત્રથી સિદ્ધ કોણાર્કના સૂર્યમંદિરનું રથચક્ર. અને પાછલા પૃષ્ઠ પર છે સ્થાપત્ય કળાનો બેનમુન નમૂનો અને આપણી બેનમૂન સંસ્કૃતિની અમુલ્ય ધરોહર સમું સ્વયં કોણાર્ક મંદિર. દ્રષ્ટિ સ્થિર થઈ ગઈ. કાનમાં રથના પૈંડાનો કિચૂકાટ, નાની ઘંટડીનો મંજુલ રવ, હથોડી-ટાંકણા અને છીણીનો લયબદ્ધ અવાજ…. અને એ સાથે સલાટો, મજુરોનો ઝીણો કર્ણપ્રિય કોલાહલ સંભળાવા લાગ્યો. હાથમાનું પુસ્તક અનાયાસ કાને મંડાઈ ગયું. ઓહ ! આ તો શબ્દોનો અવાજ ! કોઈ ચક્રની જેમ ગતિ કરતા, કોઈ ઘંટડી જેવા મધુર, કોઈ હથોડીની જેમ પથ્થરદિલ પર ઘા કરતા, કોઈ ખરબચડા મનને ઘસીને લીસ્સા કરતા શબ્દો…શબ્દો મળીને કંડારતા હતા કવિતાનું કોણાર્ક…. અને પૃષ્ઠ ખુલી ગયા… કોઈ કોઈ કવિતા અદ્દભુત તો કોઈ કવિતા જ નહિ, ફક્ત એક ભાવન કે જે શબ્દ બની ગઈ હતી. છતાં પણ વાંચી ગઈ દરેક કવિતા અને થોડીને તો માણી.